KOMMISSIONENS GENNEMFØRELSESAFGØRELSE (EU) 2021/1992

af 15. november 2021

om harmoniserede standarder for legetøj, der er udarbejdet til støtte for Europa-Parlamentets og Rådets direktiv 2009/48/EF

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1025/2012 af 25. oktober 2012 om europæisk standardisering, om ændring af Rådets direktiv 89/686/EØF og 93/15/EØF og Europa-Parlamentets og Rådets direktiv 94/9/EF, 94/25/EF, 95/16/EF, 97/23/EF, 98/34/EF, 2004/22/EF, 2007/23/EF, 2009/23/EF og 2009/105/EF og om ophævelse af Rådets beslutning 87/95/EØF og Europa-Parlamentets og Rådets afgørelse nr. 1673/2006/EF (1), særlig artikel 10, stk. 6, og

ud fra følgende betragtninger:

(1) I henhold til artikel 13 i Europa-Parlamentets og Rådets direktiv 2009/48/EF (2) formodes legetøj, der er i overensstemmelse med harmoniserede standarder eller dele deraf, hvis referencer er offentliggjort i Den Europæiske Unions Tidende, at være i overensstemmelse med de krav, der er omfattet af disse standarder eller dele deraf, jf. artikel 10 i direktiv 2009/48/EF og bilag II til nævnte direktiv.

(2) I bilag II, del I, til direktiv 2009/48/EF er der fastsat specifikke krav til fysiske og mekaniske egenskaber (herunder bestemmelser, der skal sikre, at legetøj fremstilles på en sådan måde, at det ikke forårsager forbrændinger, skoldninger eller andre fysiske skader), og i bilag II, del II, særlige krav med henblik på at sikre et højt niveau af legetøjssikkerhed med hensyn til brandfarlighed. I bilag II, del III, til direktiv 2009/48/EF fastsættes specifikke krav for at sikre, at der ikke er risiko for skadelige virkninger for menneskers sundhed som følge af eksponering for de kemiske stoffer og blandinger, som legetøjet består af, eller som legetøjet indeholder. Desuden fastsætter artikel 10, stk. 2, det almindelige sikkerhedskrav, artikel 11, stk. 2, fastsætter krav til advarsler på legetøj, og bilag V til direktiv 2009/48/EF indeholder advarsler til legetøj, herunder en specifik advarsel til kemisk legetøj.

(3) Ved brev M/445 (3) af 9. juli 2009 anmodede Kommissionen Den Europæiske Standardiseringsorganisation (CEN) og Den Europæiske Komité for Elektroteknisk Standardisering (Cenelec) om at udarbejde nye harmoniserede standarder og revidere eksisterende harmoniserede standarder til støtte for direktiv 2009/48/EF.

(4) På baggrund af anmodningen M/445 af 9. juli 2009 reviderede CEN den harmoniserede standard EN 71-2:2011+A1:2014 »Legetøj — Sikkerhedskrav — Del 2: Brandfarlighed«, hvis reference blev offentliggjort ved Kommissionens gennemførelsesafgørelse (EU) 2021/867 (4). Dette førte til vedtagelsen af den harmoniserede standard EN 71-2:2020.

(5) Den harmoniserede standard EN 71-2:2020 er klarere og mere præcis end forgængeren EN 71-2:2011+A1:2014. Den omfatter: yderligere definitioner, der giver en bedre beskrivelse af, hvilket legetøj standardens specifikationer finder anvendelse på klarere og mere præcise formuleringer nye specifikationer for udklædningstøj, der indeholder løst fyld supplerende specifikationer for eventuel vask eller rensning af udklædningstøj forud for prøvningen specifikationer for prøvning af mindre legetøjsdele, der kombineres, samt prøvning af fyld, pynt og udsmykning illustrerende eksempler på udklædningslegetøj (såsom ansigtsmasker eller hjelme) og udklædningstøj og anvisninger på, hvordan de skal prøves flowdiagrammer, der viser, hvordan man får prøveemner fra udklædningstøj.

(6) På baggrund af anmodningen M/445 af 9. juli 2009 reviderede CEN også den harmoniserede standard EN 71-3:2019 »Legetøj — Sikkerhedskrav — Del 3: Migration af visse elementer«, hvis reference blev offentliggjort ved gennemførelsesafgørelse (EU) 2021/867. Dette førte til vedtagelsen af den harmoniserede standard EN 71-3:2019+A1:2021.

(7) I den harmoniserede standard EN 71-3:2019+A1:2021 ajourføres den liste over lovbestemte grænseværdier, der er taget fra direktiv 2009/48/EF, for elementerne i legetøj. Ajourføringen vedrører aluminium, for hvilket der skulle anvendes skærpede grænseværdier fra den 20. maj 2021 (5). Det vedrører også hexavalent chrom, for hvilket en tidligere grænseværdi blev slettet. Den matematiske formel til beregning af migreringen til hexavalent chrom for en legetøjsprøve er blevet tilpasset prøvningsproceduren. Alle andre ændringer er redaktionelle.

(8) På baggrund af anmodningen M/445 af 9. juli 2009 reviderede CEN også den harmoniserede standard EN 71-4:2013 »Legetøj — Sikkerhedskrav — Del 4: Sæt til kemiske og lignende forsøg«, hvis reference blev offentliggjort ved gennemførelsesafgørelse (EU) 2021/867. Dette førte til vedtagelsen af den harmoniserede standard EN 71-4:2020.

(9) Den harmoniserede standard EN 71-4:2020 er klarere end forgængeren EN 71-4:2013 på grund af en række redaktionelle ændringer. Piktogrammer og signalord i Europa-Parlamentets og Rådets forordning (EF) nr. 1272/2008 (6) er også blevet anvendt i højere grad og mere konsekvent. Desuden er specifikationerne for børnesikrede beholdere nu baseret på en etableret international standard, som CEN har overtaget. Øjenbeskyttelse er nu påkrævet for visse forsøgssæt. Endelig er der medtaget flere forklaringer på begrundelsen for specifikationerne.

(10) På baggrund af anmodningen M/445 af 9. juli 2009 reviderede CEN den harmoniserede standard EN 71-13:2014 »Legetøj — Sikkerhedskrav — Del 13: Brætspil til træning af smags- og lugtesans, makeupsæt og spil, der stimulerer smagssansen«, hvis reference blev offentliggjort ved gennemførelsesafgørelse (EU) 2021/867. Dette førte til vedtagelsen af den harmoniserede standard EN 71-13:2021.

(11) Specifikationerne i den harmoniserede standard EN 71-13:2021 er mere tydeligt knyttet til kravene i direktiv 2009/48/EF. Navnlig er specifikationerne vedrørende specifikke advarsler og angivelser i bilag V, del B, til direktiv 2009/48/EF blevet udvidet og vedrører på klarere vis brætspil til træning af smags- og lugtesans, makeupsæt og spil, der stimulerer smagssansen, indeholdende visse allergifremkaldende duftstoffer. Desuden er specifikationerne for børnesikrede lukninger af beholdere i de pågældende spil og sæt nu baseret på en international standard, der kaldes EN ISO 8317:2015 Børnesikret emballage — Krav og prøvningsprocedurer for genlukkelige emballager. Prøvningsmetoden i EN ISO 8317:2015 erstatter den tidligere prøvningsmetode i EN 71-13:2014. Endelig er henvisningerne til EU-lovgivningen blevet ajourført, navnlig til lovgivningen om fødevaresikkerhed.

(12) Kommissionen har sammen med CEN vurderet, hvorvidt harmoniseret standard EN 71-2:2020, EN 71-3:2019+A1:2021, EN 71-4:2020 og EN 71-13:2021 udarbejdet af CEN er i overensstemmelse med anmodning M/445 af 9. juli 2009. De fire harmoniserede standarder opfylder de krav, som de har til formål at dække, og som er fastsat i direktiv 2009/48/EF. Referencerne for de nævnte standarder bør derfor offentliggøres i Den Europæiske Unions Tidende.

(13) De harmoniserede standarder EN 71-2:2020, EN 71-3:2019+A1:2021, EN 71-4:2020 og EN 71-13:2021 erstatter de harmoniserede standarder EN 71-2:2011+A1:2014, EN 71-3:2019, EN 71-4:2013 og EN 71-13:2014. Referencerne for nævnte standarder bør derfor trækkes tilbage fra Den Europæiske Unions Tidende. Med henblik på at give legetøjsfabrikanter tilstrækkelig tid til at tilpasse deres produkter til de reviderede specifikationer i de harmoniserede standarder EN 71-2:2020, EN 71-3:2019+A1:2021, EN 71-4:2020 og EN 71-13:2021 er det nødvendigt at udskyde tilbagetrækningen af referencen for de harmoniserede standarder EN 71-2:2011+A1:2014, EN 71-3:2019, EN 71-4:2013 og EN 71-13:2014.

(14) Af hensyn til klarhed, rationalitet og forenkling bør der offentliggøres en fuldstændig liste over referencer for harmoniserede standarder, der er udarbejdet til støtte for direktiv 2009/48/EF, og som opfylder de krav, de har til formål at dække, i én retsakt. Referencerne for de harmoniserede standarder, der er udarbejdet til støtte for direktiv 2009/48/EF, er for indeværende offentliggjort i Kommissionens gennemførelsesafgørelse (EU) 2021/867 og (EU) 2019/1728 (7). Det er derfor nødvendigt at erstatte gennemførelsesafgørelse (EU) 2021/867 med en ny afgørelse.

(15) Overholdelsen af en harmoniseret standard medfører en formodning om overholdelse af de relevante væsentlige krav i Unionens harmoniseringslovgivning fra datoen for offentliggørelsen af referencen for en sådan standard i Den Europæiske Unions Tidende. Nærværende afgørelse bør derfor træde i kraft på dagen for offentliggørelsen —

VEDTAGET DENNE AFGØRELSE:

Artikel 1 Referencerne for de harmoniserede standarder for legetøj, der er udarbejdet til støtte for direktiv 2009/48/EF og opført i bilag I til nærværende afgørelse, offentliggøres hermed i Den Europæiske Unions Tidende.

Artikel 2 Gennemførelsesafgørelse (EU) 2021/867 ophæves. Artikel 1 i gennemførelsesafgørelse (EU) 2021/867 skal imidlertid fortsat finde anvendelse på referencerne for de harmoniserede standarder for legetøj, der er udarbejdet til støtte for direktiv 2009/48/EF og opført i bilag II til nærværende afgørelse, indtil de datoer, der er fastsat i nævnte bilag. Artikel 1 i gennemførelsesafgørelse (EU) 2019/1728 skal desuden fortsat finde anvendelse på referencerne for de harmoniserede standarder for legetøj, der er udarbejdet til støtte for direktiv 2009/48/EF og opført i bilag III til nærværende afgørelse, indtil de datoer, der er fastsat i nævnte bilag.

Artikel 3 Denne afgørelse træder i kraft på dagen for offentliggørelsen i Den Europæiske Unions Tidende.

Udfærdiget i Bruxelles, den 15. november 2021. På Kommissionens vegne Ursula VON DER LEYEN Formand

(1) EUT L 316 af 14.11.2012, s. 12.

(2) Europa-Parlamentets og Rådets direktiv 2009/48/EF af 18. juni 2009 om sikkerhedskrav til legetøj (EUT L 170 af 30.6.2009, s. 1).

(3) M/445 of 9 July 2009 on a standardisation mandate addressed to CEN and Cenelec within the framework of Directive 2009/48/EC revising Directive 88/378/EEC concerning the safety of toys (M/445 af 9. juli 2009 om et standardiseringsmandat rettet til CEN og Cenelec inden for rammerne af direktiv 2009/48/EF om revision af direktiv 88/378/EØF om sikkerhedskrav til legetøj).

(4) Kommissionens gennemførelsesafgørelse (EU) 2021/867 af 28. maj 2021 om harmoniserede standarder for legetøj, der er udarbejdet til støtte for Europa-Parlamentets og Rådets direktiv 2009/48/EF (EUT L 190 af 31.5.2021, s. 96).

(5) Kommissionens direktiv (EU) 2019/1922 af 18. november 2019 om ændring af del III, punkt 13, i bilag II til Europa-Parlamentets og Rådets direktiv 2009/48/EF om sikkerhedskrav til legetøj med henblik på tilpasning til den tekniske og videnskabelige udvikling for så vidt angår aluminium (EUT L 298 af 19.11.2019, s. 5).

(6) Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

(7) Kommissionens gennemførelsesafgørelse (EU) 2019/1728 af 15. oktober 2019 om harmoniserede standarder for legetøj, der er udarbejdet til støtte for Europa-Parlamentets og Rådets direktiv 2009/48/EF (EUT L 263 af 16.10.2019, s. 32).